בנימין ליפקין

בנימין מנשה ליפקין (לעיתים שם העט: ליפקין-שחק; נולד בכ"ז באדר תשל"ד, 21 במרץ 1974),
הוא עיתונאי, עורך עיתונות וסופר חרדי.

ליפקין, חסיד חב"ד, עורך מאמרים תורניים ועורך ראשי של השבועון כי קרוב. בעבר שימש עורך ראשי של העיתונים החרדיים: היומון "המבשר", ביטאון ש"ס "יום ליום", והשבועון "בקהילה".

ביוגרפיה
נולד בירושלים בשיכון חב"ד להוריו ר' יעקב משה ומינה, מחסידות חב"ד. למד בילדותו בתלמוד תורה המסורה ובבחרותו בישיבת תומכי תמימים בלוד ובישיבת חב"ד בקריית גת.

בשנת תשנ"ג, 1993 החל לפרסם טורים פובליציסטיים בשבועון כפר חב"ד. במשך כשנתיים שימש ככתב בשבועון זה, כשיוסי אליטוב חובר אליו ושניהם יחד נשאו את שם העט מאניס לביא. לאחר פטירת רבי מנחם מנדל שניאורסון, בעודו שוהה בשנת לימודים בניו יורק, פרסם בכפר חב"ד סדרת יומנים תחת הכותרת "מיומנו של אחד התמימים", אשר תיארה את סערת הרגשות בחצר.

ביולי 1995 (תמוז תשנ"ה) נישא לנחמה דינה, בתו של שלמה ויגלר, מזכיר ישיבת תומכי תמימים בלוד.

בשנת 1996 עבר לעיתון 'יום השישי', שבו שימש כמראיין הראשי. בהמשך, ערך את ביטאונה של ש"ס יום ליום וכן את המגזין 'משפחה טובה'. בתקופה שאמנון ליפקין-שחק היה בקדמת החיים הציבוריים בישראל, שאל ממנו את שמו וחתם בשם בנימין ליפקין-שחק. בהמשך שב לשמו המקורי.

בין השנים 2000–2012 שימש עורכו הראשי של השבועון החרדי בקהילה. בנובמבר 2012 מונה לעורך העיתון המבשר שם כותב טור יומי בשלושה נושאים עם כותרות בעלות צליל זהה, בנוסף בסוף השבוע כתב מאמר השקפתי בעיתון היומי, וכפולת עמודים פותחת במוסף השבועי. בשנת תשפ"ג פרש מ'המבשר' ומעולם העיתונות והחל לעבוד כיועץ אסטרטגי במשרדו של רונן צור.

כשנתיים לאחר הקמת רדיו קול חי ערך והגיש בתחנה תוכנית תחקירים שבועית בשם 'חשיפה'. מאז תמוז תשע"ב הגיש במשך כשנה ברדיו "קול חי" את מהדורת 'סוף השבוע' של יומן החדשות, מדי יום חמישי.

בשנת 2019 תשע"ט החל לערוך את עיתון כי קרוב עם הקמתו.

היה חבר צוות ההסברה של יהדות התורה לקראת הבחירות לכנסת ה-19 כנציג סיעת שלומי אמונים.
בשנת 2023 החל לעבוד כיועץ תקשורת במשרד רונן צור תקשורת עד לתחילת 2024.

חיים אישיים
ליפקין נשוי לנחמה דינה (למשפחת ויגלר) אב ל-11 בנים ובת, מתגורר ברמלה.

ספריו
 על הכוונת, בהוצאת "תורת חיים" מכון להוצאת ספרים וחנות הספרים "תורת חיים" ברחוב בר-אילן 1-צומת מרן בירושלים, ירושלים תשנ"ח 1998. חיבור זה מציג תאוריית קשר ולפיה מטרתו המקורית של המחבל בפיגוע הירי בגשר ברוקלין הייתה להתנקש בחייו של הרבי מלובביץ'.
 ארץ אבותינו, ירושלים תשנ"ח 1998, מורה דרך לתייר ולמטייל הדתי והחרדי בארץ ישראל.
 שלמות הארץ, היכל מנחם 1996, שיטת רבי מנחם מנדל שניאורסון בענייני מסירת שטחים, עם יוסף יצחק אליטוב.
 חשבונו של עולם, מכון הספר, לוד 2000, על השנים תשמ"ח-תשנ"ב 1988–1994 בסביבתו של רבי מנחם מנדל שניאורסון.
 שאמיל, לוד 1998, פרקי זכרונות וגעגועים על רבי מנחם מנדל שניאורסון. גרסה מחודשת יצאה בשנת תשע"ו 2016 בשם נפשי תערוג.
 בכל ביתי נאמן הוא, מכון רז"ג, כפר חב"ד 2011, מסכת חייו ופועלו של החסיד שניאור זלמן גוראריה, עם יוסי אליטוב.
 דמות חסידית, ירושלים תשנ"ה 1995, סיפורים שכתב סבו, הרב יהושע ליפקין. גרסה מחודשת יצאה בשנת תשע"ו 2016 בשם באותיות של משפיע עם הוספות, בהוצאת חזק.
המזכיר - תולדות חייו ופועלו במחיצת הרבי של הרב יהודה לייב גרונר, חלק ראשון, 2021, 450 עמ'.
 שבעה רועים - תולדות אדמור"י חב"ד (2 כרכים) יחד עם הסופר יאיר וינשטוק, הוצאת ספרים מעיינותך, תשפ"ב 2021.
 המאורות הגדולים: דברי ימי מורנו הרה"ק רבי ישראל בעל שם טוב ומורנו הרה"ק רבי דוב בער, המגיד ממזריטש/ בנימין ליפקין, יאיר וינשטוק. ירושלים: מעיינותיך, תשפ"ג 2022.
 אמונת אומן נוטרת: היסטוריה, תחקירי עומק, סיפורים. כפר חב"ד: בנימין ליפקין, תשע"ה 2015.

 קישורים חיצוניים 


 ויהי בנסוע הארון, מאמר של ליפקין מג' בתמוז תשנ"ד, אתר שטורעם סיוון תשע"ח
דוד רוטנברג, ולבנימין אמר: העורך הראשי של 'המבשר' על 30 שנות עיתונות, אתר חרדים 10, ט"ז תשרי תשפ"ג
דוד פריד, "אני מתחרט על כתבה אחת", בנימין ליפקין מסכם שלושה עשורים בתקשורת החרדית, הידברות, 5 ביוני 2023

הערות שוליים

קטגוריה:עורכי עיתונים ישראלים
קטגוריה:סופרים כותבי עברית
קטגוריה:סופרים חרדים ישראלים
קטגוריה:עיתונאים כותבי עברית
קטגוריה:עיתונאים ושדרנים חסידי חב"ד
קטגוריה:סגל המבשר
קטגוריה:סגל יום ליום
קטגוריה:סגל בקהילה
קטגוריה:סגל שבועון כפר חב"ד
קטגוריה:עורכי עיתונים חרדים
בנימין
קטגוריה:ישראלים שנולדו ב-1974